  Наталья Тетерина 21-тӥ инвожое Грак ёросысь Юрыксы гуртын Сӧсыръёслэн чорыганъя 10-тӥ элькун фестивальзы ортчоз. Радъясьёс 8 ареслэсь бадӟым вань мылкыд карисьёсты витё. Куриськонъёсты кутон 19-тӥ инвожоозь кыстӥськоз, вераз ивортодэтъя «Удмуртия» агентстволы одӥгез радъясь но ужрадэ пыриськись Иван Лукиянов. Солэн кылъёсызъя, та фестивалез сӧсыръёс туж возьмало, малы ке шуоно ар ӵоже пумиськонъёслэсь туж мӧзмоно луэ. Ӧлексыос пуко доразы, быдэс ар куспын пумиськонъёс эшъёсын (уг тырмо — ред.). Собере, валамон, ветлӥськод ёросъёсъя, адӟиськод ваньзэ, аслэсьтыд но ёростэ, тодматскиськод калыкъёсын, вераськиськод. <…> Милям вань группамы интернетын, отчы ваньзы мылкыдзэс гожъяло. Ваньзылэн капчи мылкыдзы кылдэ пумиськемзы понна Иван Лукиянов, чорыганъя фестивалез радъясьРадъясь пусъе, нырысетӥ аръёсы фестивале ог дасо гинэ адями пыриське вал, нош али чорыгасьёслэн лыдзы 300-озь будӥз. Пыриськисьёслэн арлыдзы но туж пӧртэм: пиналъёс но, мӧйыос но. Кылсярысь, кылем арын Кияса ёросын ортчытэм фестивальын тужгес егитэзлы ог 10–12 арес вал, нош тужгес арлыдоезлы — 60 арес пала, шуэ Иван Лукиянов. Со верамъя, фестивальын котьку но жюри луэ. Судъясьёс вормисез кутэм чорыглэн секталаезъя быръё. Озьы ик номинациосъя кужмооссэ чорыгасьёсты пусъё. Нимысьтыз кузьымъёс сётӥсько нимаз номинациосъя: «Тужгес бадӟым чорыг понна», «Нырысетӥ кутэм чорыг понна», «Тужгес бадӟым опытэн чорыгасьлы», «Тужгес туала чорыгасьлы», «Задор лулкужым» но «Эшлэн пельпумез». Фестивальлэн радлыкез: 09:00 — 11:50 — фестивале пыриськисьёсты пусъён, бочча но дартс шудонъёсъя нимаз ӵошатсконъёс, чорыганъя мастер-класс; 12:00 — 12:30 — фестивалез усьтон, творчествоя коллективъёслэн возьматонзы; 12:40 — 15:00 — чорыганъя ӵошатскон; 15:00 — 15:15 — кутэм чорыгез мертан; 13:00 — 14:30 — келясь муртъёс пӧлын бочча шудонъя нимаз ӵошатскон; 13:00 — 15:00 — нылпи площадкаын шудонъёс но вожвылъяськонъёс; 15:00 — 16:00 — нуназеян но лулчеберетъя программа, огазеяськонъёсын но коллективъёсын тодматскон; 16:00 — 17:00 — вормисьёсты пусъён. Ватсалом, фестивале нимаз адямиос но коллективъёс пыриськыны быгато. Чорыганы одӥг курикен визнанэн лэзиське. Чорыган арбериосты котькудӥз пыриськись ачиз вае. Ужрадэ пыриськыны мылкыд карисьёслэсь куриськонъёссэс lukianovivan@mail.ru но Blagoudm@mail.ru электрон адресъёсъя куто. Сӧсыръёслы чорыганъя элькун фестивалез радъяло Удмуртиысь сӧсыръёслэн «Благо» элькун огазеяськонзы, Грак ёрослэн администрациез но Удмурт Элькунысь чорыган спортъя федерация. Тегъёс: Удмуртия сӧсыръёс Мерлык чорыган Грак  